Oddvitarnir ekkert yfir sig spenntir fyrir stórri sameiningu Eins og fram kom í fréttum hér í morgun samþykkti bæjarstjórn Akraneskaupstaðar á fundi sínum í gærkvöldi samhljóða að óska eftir viðræðum við þrjú nágrannafélög um hugsanlega sameiningu þessara sveitarfélaga . Þetta eru sveitarfélögin Borgarbyggð , Hvalfjarðarsveit og Skorradalshreppur . Ef af sameiningu þessara fjögurra sveitarfélaga kæmi yrði til um 11 þúsund manna sveitarfélag . Skessuhorn leitaði eftir fyrstu viðbrögðum forsvarsmanna þessara sveitarfélaga við tillögu Skagamanna . Ekki náðist í Davíð Pétursson á Grund , oddvita Skorradalshrepps , til að fá fyrstu viðbrögð hans við tillögu bæjarstjórnar Akraness . Aðrir voru fremur lítt hrifnir af hugmyndinni , eins og lesa má hér að neðan : Höfum ekki leitt hugann að stórri sameiningu „ Við höfum verið í miklum sameiningum hér á þessu svæði á síðustu árum og áratugum . Borgarbyggð er samansett úr 13 gömlum sveitarfélögum og hreppum og það er sú sameining sem við höfum unnið að , búa til eina heild og það er verkefni okkar ennþá . Borgarbyggð er eitt af víðfeðmustu sveitarfélögunum í landinu með 3.500 íbúa og það hefur verið nægt verkefni til þessa að ná utanum um . Við höfum lítið verið að leiða hugann að stærri sameiningum þannig að það verður fróðlegt að heyra hvernig fólk bregst við þessari tillögu vina okkar á Akranesi , “ segir Björn Bjarki Þorsteinsson formaður byggðarráðs Borgarbyggðar . Bjarki var inntur eftir viðbrögðum sveitarstjórnarfólks í Borgarbyggð við tillögu bæjarstjórnar Akraness um sameiningaviðræður fjögurra nágrannasveitarfélaga á sunnanverðu Vesturlandi . Bjarki kvaðst ekkert geta sagt um það á þessu stigi hvort sveitarstjórn Borgarbyggðar væri tilbúin í slíkar viðræður , erindið væri enn ekki komið í hús og fólk hefði í raun bara frétt af þessu í gegnum fréttamiðla þannig að staðan væri sú í augnablikinu . Peningahjónabönd ekki farsæl „ Ég hef ekki trú á því að íbúar hér í sveit séu hrifnir að þessari tillögu . Ég get sagt það fyrir mig að ég mun ekki samþykkja að fara í þessar viðræður , þó ég ætli ekki að svara fyrir aðra í sveitarstjórn . Við höfum nóg fyrir okkur og það var stemning fyrir sameiningunni hjá okkur fyrir sjö árum . Þetta er ungt sveitarfélag og við viljum láta það þróast áfram , “ segir Sigurður Sverrir Jónsson oddviti sveitarstjórnar Hvalfjarðarsveitar . Hann sagði að þetta væri ekki í fyrsta sinn sem Akurnesingar sýndu áhuga á sameiningu . „ Mér finnst það ekki óeðlilegt og ég myndi gera það ef ég væri Akurnesingur , en hjónabönd verða sjaldan farsæl ef stofnað er til þeirra peninganna vegna , “ sagði Sigurður Sverrir í gamansömum tón .